Medzi ťažiskové kolekcie zbierok starého umenia patrí výtvarné umenie ohraničené dielami z rokov 1580 - 1780. Umelecké diela z dvoch storočí zaznamenávajú vývojové trendy neskorej renesancie, manierizmu, baroka a záverečných fáz európskeho slohového prejavu - rokoka a klasicizmu na našom území.
Z maliarskych techník je zastúpená olejomaľba na plátne a dosková maľba. Rôzne druhy maľby reprezentuje portrétna tvorba, rodové galérie, posmrtné portréty, oltárne obrazy, hodnotné olejové skice, obrazy s religióznou tematikou, historickými námetmi, mytologickými motívmi, vojnové scény a zátišia. Sochárske a rezbárske práce sú z dreva, kovu i kameňa. Typovo predstavujú epitafy, reliéfy, polychrómované a zlátené sochy, oltárne konštrukcie, busty a komorné sochárske diela.
Prvé dve barokové umelecké diela sa dostali do zbierok už v roku 1949, krátko po založení SNG ako celonárodnej zberateľskej, vedeckej a výstavnej inštitúcie. Zbierka umenia 16. - 18. storočia sa priebežne dopĺňala a obohacovala. Výstava prírastkov barokového umenia získaných v rokoch 1970-1980 dokumentovala skutočnosť, že za desať rokov sa zdvojnásobila. V ďalšom desaťročí sa podarilo objaviť a získať celý rad zaujímavých a hodnotných umeleckých diel. Je predpoklad, že istá stagnácia v akvizičnej činnosti, ktorá je zrejmá v posledných rokoch, sa časom preklenie. Ojedinelým, ale mimoriadne cenným prínosom pre zbierkový fond je preto súbor hodnotných rezbárskych a maliarskych prác zo 17. a 18. storočia a dvoch ikon, získaných v roku 1995 od súkromného zberateľa.
Prvou výstavou, na ktorej sa uplatnilo 24 ukážok z barokových zbierok SNG bola retrospektívna výstava Dvanásť storočí výtvarného umenia na Slovensku, pripravená kolektívom autorov v roku 1966. Stále expozície SNG v roku 1977 už predstavili rozsiahlejší súbor. Tento bol zakrátko v dôsledku necitlivého príkazu nadriadených decimovaný a kolekcia zredukovaná na výstavný fragment postrádajúci výpovednú hodnotu.
Štatistickým porovnaním doposiaľ realizovaných výstav baroka možno konštatovať, že na výstave starého umenia Slovenska v Prahe v roku 1937 pozostával barokový súbor zo 60 exponátov, z čoho značnú časť predstavovali nové sadrové odliatky a fotografické faksimílie podľa umeleckých diel.
Skutočnou príležitosťou pre prezentáciu baroka na Slovensku sa stali nové stále expozície SNG sprístupnené roku 1994. Tieto predstavili v plnej šírke výber zo zbierkového fondu obohatený o rad nových akvizícií a zreštaurované, dovtedy nevystavené umelecké diela. Po prvý raz sa v nich umožnil širší záber na umenie 16.- 18. storočia na Slovensku, uskutočnený zo zbierkového fondu SNG.
|Dátum pridania:||22.11.2004||Oznámkuj:||12345|
|Autor referátu:||mc_beton|
|Jazyk:||Počet slov:||349|
|Referát vhodný pre:||Základná škola||Počet A4:||1.5|
|Priemerná známka:||2.96||Rýchle čítanie:||2m 30s|
|Pomalé čítanie:||3m 45s|
Medzi ťažiskové kolekcie zbierok starého umenia patrí výtvarné umenie ohraničené dielami z rokov 1580 - 1780. Umelecké diela z dvoch storočí zaznamenávajú vývojové trendy neskorej renesancie, manierizmu, baroka a záverečných fáz európskeho slohového prejavu - rokoka a klasicizmu na našom území.